Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: „államalkotó tényező” mivoltán. Ez alkotmányossági szempontból azért kifogásolható, mert — amint azt az Alkotmánybíróság a 9/1992. (I. 30.) AB határozatban kifejtette — a jogállamiság nélkülönözhetetlen elemét képező jogbiztonság
Paragraph Index: 2717

„államalkotó tényező” mivoltán. Ez alkotmányossági szempontból azért kifogásolható, mert — amint azt az Alkotmánybíróság a 9/1992. (I. 30.) AB határozatban kifejtette — a jogállamiság nélkülönözhetetlen elemét képező jogbiztonság egyik követelménye, hogy az egyes jogszabályok világosak, egyértelműek, működésüket tekintve kiszámíthatóak és előreláthatóak legyenek a norma címzettjei számára. Megítélésem szerint jelenleg számos, jogilag nem rendezett kérdés igényelne szabályozást, így elsődlegesen a helyi kisebbségi önkormányzatok és a helyi önkormányzatok egymáshoz való viszonya, amelyet a hatályos joganyag nem határoz meg kellő pontossággal. Véleményem szerint ahhoz, hogy igazán koherenssé lehessen tenni az Alkotmány 68. §-ának rendelkezéseit, normaszövegben nem szükségszerűen megjelenítetten meg kell határozni — akár pozitív, akár negatív tartalommal — az „államalkotó tényező” kategória pontos jogi tartalmát, illetve legalább annak körvonalait, hogy milyen jogalkotási feladatokat igényel a kisebbségek e speciális státuszának biztosítása.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes